《寄怀查伊璜先辈》
清代·沈绍姬

亭亭绝巘结萧斋，高峙龙门百尺阶。苏晋堂前宜绣佛，马融帐后有金钗。

凄凉歌板怜君僻，磊落文章与世乖。爱我巴歌长击节，汝南月旦愧《齐谐》。

作者简介：字香岩，浙江钱塘人。○香岩羁迹淮右，垂老不归，浙中诗坛，亦罕数其人者。偶于清江于氏，得手钞一册，亟采入之。其生平出处，未遑详悉。